ขายหวยโอกาสรวยไม่ง่าย
ไม่ว่าจะเป็นผู้ที่ต้องการทำอาชีพค้าสลาก หรือคนที่หวังถูกสลาก ดังนั้นคนทั้งสองประเภทมีความเสี่ยงที่จะขาดทุนได้เสมอ
20 ต.ค. 2558

โดย...กนกวรรณ บุญประเสริฐ
แค่ 2 งวดที่รัฐบาลเปิดให้ประชาชนที่สนใจจะเป็นผู้ค้าสลากรายย่อย ปรากฏว่าได้รับความสนใจจากประชาชนมากกว่าเดิม การจอง-ซื้อสลากกินแบ่งรัฐบาลล่วงหน้างวดวันที่ 1 พ.ย. มีจำนวน 19,480 เล่ม และวันที่ 16 พ.ย. จำนวน 1.3 แสนเล่ม มีผู้ค้าสลากสามารถซื้อ-จองได้ 1.59 หมื่นราย เฉลี่ยรายละ 10 เล่ม ใช้เวลาการซื้อ-จองหมดใน 41 นาที
การแห่จองซื้อสลากกินแบ่งรัฐบาลที่ยังไม่น้อยไปกว่าเดิม ทำให้คณะกรรมการสลากกินแบ่งรัฐบาล (บอร์ดสลากฯ) เอง กลับมีความเป็นห่วงผู้ค้าว่าจะขาดทุน เพราะขณะนี้มีสลากไหลเข้ามาในระบบเพิ่มจากเดิม 35% หรือกว่า 100 ล้านฉบับแล้ว ทำให้ผู้ค้าทั้งรายเก่าและรายใหม่ต้องเร่งขายสลากให้หมดก่อนการออกรางวัลเพื่อไม่ให้ขาดทุน
ความเป็นห่วงของบอร์ดสลากฯ ไม่เกินจริง เพราะ ธีระพร วีระถาวร อาจารย์ประจำภาควิชาสถิติ คณะพาณิชยศาสตร์และการบัญชี จุฬาลงกรณ์มหาวิทยาลัย กล่าวว่า โอกาสในการขายสลากของผู้ค้าสลากรายย่อยทั้งที่เป็นผู้ค้าเดิมแต่ไม่เคยได้โควตามาก่อน หรือผู้ค้าหน้าใหม่นั้นขึ้นอยู่ที่จะได้รับการจัดสรรเลขอะไรส่งมาให้ ยกตัวอย่างกรณีที่ผู้ค้าสลาก สั่งซื้อสลากขั้นต่ำที่จำนวน 5 เล่ม หากได้เล่มที่ขึ้นต้นด้วยเลข 0 เหมือนกัน 2 เล่มจาก 5 เล่ม ก็เท่ากับโอกาสในการขายจะลดลงเพราะความหลากหลายของเลขมีน้อย
เหมือนคนซื้อสลากออมสิน ถ้าได้ซ้ำกัน 3 ตัวแรกเช่น 000*** ถือว่าแทบไม่มีโอกาสในการถูกรางวัลที่ 1 เลย ทั้งนี้ถ้าเปรียบสลาก 1 หมายเลขคือ 1 วิธี ถ้าเกิดได้เลขซ้ำ 3 หลัก เท่ากับโอกาสถูกจะอาจหายไปถึง 1,000 วิธี หรืออีกมุมหนึ่งคือการได้เลขซ้ำกัน 3 หลักจะทำเหลือโอกาสเพียง 1 วิธีเท่านั้น
เช่นเดียวกับกรณีของผู้ค้าสลาก หากได้เลขที่ส่งมาซ้ำกันก็จะมีโอกาสในการค้าขายลดลง ดังนั้นสำนักงานสลากฯ ควรมีวิธีการจัดส่งสลากที่มีเลขไม่ซ้ำกันให้รายย่อย แต่คงไม่มีใครเข้าไปตรวจกระบวนการนี้ได้ทั้งหมด
สำหรับกรณี่ที่สำนักงานสลากฯ ได้เปลี่ยนวิธีการออกรางวัลจากรางวัลเลขท้าย 3 ตัว จำนวน 4 รางวัล เปลี่ยนเป็นการออกรางวัล 3 ตัวหน้า 2 รางวัล และ 3 ตัวท้าย 2 รางวัล เพื่อแก้ปัญหาเรื่องเลขไม่สวยขายไม่ออก เริ่มมาตั้งแต่งวดวันที่ 1 ก.ย. 2558 จนมีผลให้คนตื่นซื้อสลากหวังจะถูกรางวัล 3 ตัวหน้า ส่งผลให้ราคาสลากปรับตัวสูงขึ้นเป็น 90 บาทในบางพื้นที่นั้น
ธีระพร กล่าวว่า เรื่องการออกสลาก 3 ตัวหน้า แท้จริงแล้วไม่ได้เป็นการเพิ่มโอกาสในการถูกรางวัลให้ใคร เพียงแต่หวังผลทางด้านจิตวิทยาให้คนตื่นเต้นและเมื่อซื้อกันไปสักพักแล้วไม่ถูกรางวัลก็จะเลิกกันไปเอง เพราะการที่สำนักงานสลากฯ มาออกรางวัล 3 ตัวหน้า 2 รางวัล และลดรางวัลเลขท้าย 2 รางวัล ผลคือ ยังมีการออกรางวัล 4 ครั้งเท่าเดิม จากเดิมการออกเลขท้าย 3 ตัว 4 รางวัล โอกาสในการถูกรางวัลอยู่ที่ 4 ส่วน 1,000 เมื่อแบ่งรางวัลออกเป็นเลข 3 ตัวหน้า 2 รางวัล และ 3 ตัวท้าย 2 รางวัล โอกาสในการถูกรางวัลเลข 3 ตัวหน้าจึงอยู่ที่ 2 ส่วน 1,000 และ 3 ตัวท้าย โอกาสถูกรางวัลลดมาอยู่ที่ 2 ส่วน 1,000 ขณะที่คนที่คิดว่าน่าจะเป็นคนที่โชคดีถูกทั้งรางวัล 3 ตัวหน้าและ 3 ตัวท้ายนั้น ถือได้ว่ามีโอกาสน้อยมาก
สรุปคือการเพิ่มรางวัล 3 ตัวหน้าไม่ได้เป็นการเพิ่มโอกาสให้คนซื้อ แต่จะช่วยให้สำนักงานสลากฯ และผู้ค้าสลากสามารถขายสลากได้มากขึ้น เช่น กรณีที่เหลือสลาก 3 ตัวท้ายเป็นเลขไม่สวย แต่ผู้ค้าสลากยังสามารถขายสลากให้คนเลือกซื้อเลข 3 ตัวหน้าได้ เช่นเดียวกับกรณีที่ผู้ค้าได้เลขตัวหน้าเป็น 000 ให้ขายอย่างไรคนก็จะเลือกซื้อน้อย เพราะโอกาสที่จะนำไปสู่การถูกรางวัลที่ 1 นั้นแทบไม่มี
ทั้งนี้ จากหลักสถิติ พบว่าหากมีคนที่ซื้อสลากหวังถูกเลขท้าย 2 ตัวเพียงเลขเดียว 1 ฉบับทุกงวดต้องใช้เวลานานถึง 4 ปี จึงจะมีโอกาสถูกรางวัล 1 ครั้ง ซึ่งเชื่อว่าก็คงไม่มีใครทดลองทำกันเพราะไม่คุ้ม อย่างไรก็ตามขอให้คิดเสมอว่า ไม่ว่าจะเป็นผู้ที่ต้องการทำอาชีพค้าสลาก หรือคนที่หวังถูกสลาก ดังนั้นคนทั้งสองประเภทมีความเสี่ยงที่จะขาดทุนได้เสมอ ดังนั้นขอให้รู้ถึงข้อจำกัดเรื่องนี้ด้วย
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล กล่าวว่า ตั้งแต่มีการออกรางวัลเลขหน้า 3 ตัว ปรากฏว่าสลากกินแบ่งรัฐบาลขายดีเพราะเป็นงวดแรก ผู้ซื้อและผู้ขายตื่นตัวทำให้เกิดความต้องการสลากมากกว่าปกติ แต่หลังจากนี้สักระยะ ตลาดก็จะกลับเข้าสู่ภาวะปกติ เพราะจำนวนเงินรางวัลและจำนวนสลากไม่ได้เปลี่ยนแปลง เชื่อว่าอีกระยะคนจะคุ้นและกลับมามีพฤติกรรมซื้อสลากเหมือนเดิม เพราะจุดประสงค์แท้จริงของการออกรางวัลเลขหน้า 3 ตัว เพื่อช่วยผู้ขายให้จำหน่ายสลากได้มากขึ้น ลดภาระของผู้ขายที่ต้องเก็บเลขที่ไม่สวยเอาไว้